د پاکستان د حکومت وسله والو مخالفینو نوی ائتلاف جوړ کړی دی 
په پاکستان کې د وسله والو ډلو د ائتلاف سره د نورو ډلو او جنګیالیو د یوځای کېدو خبر ورکړل شوی. 
تحریک پاکستان طالبان (ټي ټي پي) چې په پاکستاني طالبانو شهرت لري د دوشنبې په ورځ، اګست ۱۷مه اعلان کړی چې رهبري یې د ټولو وسله والو ډلو د انسجام لپاره کار کوي څو دوي د یوې واحدې جبهې په جوړولو سره پاکستان کې "غیراسلامي سیسټم" له منځه یوسي. پاکستاني طالبانو ویلي چې د جماعت الاحرار او حزب الاحرار ډلو د ټي ټي پي له مشر مفتي منظور عاصم سره چې په نور ولي محسود شهرت لري، بیعت کړی دی. د امریکا متحدو ایالتونو پاکستاني طالبان او د حماعت الاحرا ډله د امریکا ګټو ته د زیان رسولو او له القاعده ډلې سره د اړیکو له کبله د نړیوالو ترهګر په لیست کې شامل کړي دي. د جماعت الاحرار ډله په ۲۰۱۴ کال کې له ټي ټي پي څخه جلا شوه. دغې ډلې په پاکستان کې د ګڼو بریدونو مسؤلیت منلی دی. د پاکستان حکومت تراوسه پورې له ټي ټي پي سره د دوو نورو وسله والو ډلو د ائتلاف په اړه تبصره نده کړې. یو استخباراتي چارواکي امریکا غږ ته ویلي چې د وسله والو پر ضد اقداماتو او د امنیتي تدابیر په لړ کې د ډیورند کرښې په اوږدو کې د غیرقانوني تګ راتګ مخه نېول شوې او د ټي ټي پي بریدونه ټکني شوي دي. دغه چارواکي د نوم د نه ښودلو په شرط ویلي چې "ترهګر لدې وروسته په پاکستان کې لویې غونډې جوړولې نشي." په اسلام آباد کې د سولې د مطالعاتو د انسټېټیوټ مشر محمد امیر رعنا د وسله والو ائتلاف د پاکستان د ملي امنیت لپاره یوه اندېښنه بولي. د رعنا په وینا "ټي ټي پي کولی شي چې خپلو ترهګریزو فعالیتونو ته زور ورکړي په خاص ډول د پنجاب او بلوچستان په ځېنو ولسوالیو کې چېرې چې جماعت الاحرار او حزب الاحرار ډلې فعالې شبکې لري." پاکستاني چارواکي وایي چې د ټي ټي پي ګڼ شمېر غړو په افغانستان کې پناه اخېستې ده. د افغانستان حکومت ټینګار کوي چې پوځیان یې له ترهګرۍ سره مبارزې ته ژمن دي او هېچا ته اجازه نه ورکوي چې له خاورې نه یې د ګاونډیانو پر ضد استفاده وکړي. چارواکي هغه ادعاګانې بې اساسه بولي ګواګې افغان امنیتي ارګانونه په پټه له پاکستاني وسله والو څخه ملاتړ کوي. کابل، اسلام آباد د افغان طالبانو په ملاتړ تورنوي.